Niels Helveg Petersen (RV), 2011-03-23:
Jeg vil gerne begynde med at sige tak til udenrigsministeren for – synes jeg – et konstruktivt indlæg.
Udenrigsministeren nævnte flere gange i sin tale det brev, som ministeren har sendt til Catherine Ashton, EU's repræsentant i udenrigspolitikken og leder af den nye udenrigstjeneste i EU.
Jeg vil gerne sige til ministeren, at det er et fortræffeligt brev, der indeholder en række konstruktive ideer til, hvorledes vi fra dansk side kan inspirere til en energisk, aktiv og synlig støtte til reformbevægelserne, som de folder sig ud.
Jeg synes, at der er en række gode ideer i det.
Jeg vil gerne fremhæve især to, nemlig at udnytte, bruge naboskabsprogrammerne meget aktivt.
Det er en oplagt mulighed.
Det er også meget vigtigt, som det understreges, at vi har brug for hurtige, ubureaukratiske beslutninger.
Når man skal støtte demokrati og menneskerettigheder, er der tit også mange små projekter, der kan være af betydning.
Vi har set i Nordafrika og Mellemøsten en meget fastlåst situation igennem lang tid præget af mangel på demokrati og mangel på muligheder, mangel på demokrati, som selvfølgelig betyder, at der oparbejdes betydelige frustrationer i befolkningen, ikke mindst blandt de unge mennesker – og der er mange unge mennesker i disse samfund – og en mangel på økonomiske og sociale muligheder.
Ungdomsarbejdsløsheden blandt de helt unge er skyhøj, og det giver selvfølgelig anledning til store frustrationer og til store sociale og politiske konflikter.
Samtidig med at der er mangel på muligheder og mangel på demokrati og udfoldelse, kan de unge mennesker i Nordafrika, Egypten og andre steder i Mellemøsten jo via nettet og internationalt tv følge med i, at andre har det meget bedre, at verden i øvrigt – ikke kun Europa, men også Asien og Latinamerika – flytter sig økonomisk og socialt og giver deres unge muligheder.
Jeg er overbevist om, at det ikke mindst er den mulighed, som befolkningerne i disse lande har for at følge med i, hvad der sker uden for landets grænser, som er en vigtig drivkraft i de reformbestræbelser, der nu sker.
Vi har hos os en fantastisk forpligtelse til at prøve på konstruktivt og effektivt at understøtte demokrati, menneskerettigheder og også, når det kommer til det, afholdelse af valg.
Vi har en ekspertise bl.a. i OSCE her i Europa for, hvorledes man tilrettelægger valg i lande, som ikke er vant til det, organiserer valgkamp og giver mulighed for, at alle kommer til orde.
Hele denne viden og ekspertise, der ligger her, kan selvfølgelig udnyttes.
Jeg vil gerne sige, at vi fra dansk side gjorde det i begyndelsen af 1990’erne, at vi opfandt et originalt bidrag til udviklingen i Centralog Østeuropa, nemlig Demokratifonden, hvor der stilles midler til rådighed til menneskelige kontakter mellem folkene i Central- og Østeuropa, der stod midt i at opbygge et nyt demokrati, og så Danmark.
Opbygning af en demokratifond også i forhold til de lande, vi her taler om, kunne være et meget konstruktivt bidrag.
Jeg skal til slut fremsætte et forslag til vedtagelse.
Der er bl.a. behov for støtte til - demokrati- og menneskerettighedsprojekter og mellemfolkelige kontakter, - økonomiske og sociale reformprocesser og udvikling, bl.a. gennem forøgelse af handel og investeringer.«
Jeg håber, at dette forslag til vedtagelse vil indgå i de videre forhandlinger.